Kamer veroordeel Kaapstad se tariefverhogingsKaapstad-burgemeester Patricia de Lille Foto: Phando Jikelo/African News Agency Die Kamer van Handel en Nywerheid het Donderdag ŉ verhoging van 26.9% in water en sanitasie vir Kaapstad veroordeel. In reaksie op die begroting wat burgemeester Patricia de Lille Woensdag bekend gemaak het, het Janine Myburgh, president van die Kamer, gewaarsku dat die verhoging, wat hoër is as inflasie, daartoe kan lei dat die Stad volgende jaar minder water sal verkoop, aangesien mense reeds begin belê het in toerusting om water te bespaar soos gryswaterstelsels, boorgate en reënwatertenks. “Dit sal net soos elektrisiteit wees. Hoe duurder water word, hoe meer waardevol sal dit wees om alternatiewe waterhulpbronne te ondersoek en die raad sal aan die kortste punt trek,” het Myburgh verduidelik. Sy verwelkom die R1.4 miljard wat die Stad geoormerk het om akwifeers te ontwikkel en behandelingsaanlegte op te gradeer. “Dit is ŉ goeie ding. Ons het al jare lank versoek dat water al hoe meer herbruik moet word, maar bitter min is gedoen en nou betaal ons daarvoor.” Sy voeg by dat die skerp verhogings die afgelope 10 jaar hiervoor aangewend kon word. Eiendomstariewe sal in Julie met 7.2% verhoog, elektrisiteit met 8.1% en vullisverwydering met 5.7%.